**„*Bázeň pred Pánom je počiatkom múdrosti.*“** – Ž 110/111, 10; alebo tiež

Prís 1,7: „*Základom poznania je bázeň pred Pánom, (len) blázni pohŕdajú múdrosťou a nácvikom*.“

„***Blažený muž, ktorý sa bojí Pána***.“ – Ž 112,1

 Vidíme, že túto pravdu, považuje Písmo – a teda Duch Svätý za tak dôležitú, že ju opakuje v rôznych knihách. Ale musíme si veľmi presne ujasniť, čo pod tým myslí. Bázeň nie je strach! Aj keď je pravda, že každé stretnutie s nadprirodzenom vyvoláva v človeku strach („tu straší!“) – až hrôzu: Mt 17,6: „*Keď to učeníci počuli, padli na tvár a veľmi sa báli.*“ Alebo Lk 1,12: „*Keď ho Zachariáš zbadal, zľakol sa a zmocňovala sa ho hrôza.*“ (aj túto hrôzu Pán Ježiš prijal a s nami zdieľal: Mk 14,33: „*Vzal so sebou Petra, Jakuba a Jána. I doľahla naňho hrôza a úzkosť.*“)

 Strach a bázeň je veľmi podobný stav duše – kde je podobnosť, je aj odlišnosť – v tomto prípade je tej odlišnosti viac, ako podobnosti. Základná je v pôvode – dôvode existencie stavu. **Strach vyviera z obavy o seba, bázeň božia z obavy o vzťah lásky.**

Strach pobáda utekať pred tým, z čoho máme strach.

Bázeň Božia pobáda utekať k Tomu, voči komu máme bázeň.

Bázeň Božia nemá nič spoločného so strachom pred Bohom. „*Dokonalá láska vyháňa strach.*“ – (1 Jn 4, 18) Kto má strach (pred Bohom), nie je dokonalý v láske k Bohu, nepozná Ho, má falošného boha. (Sv. Anton Pustovník na konci života povedal: „Už sa Boha nebojím.“ Pochopil, že brať Boha vážne znamená milovať Ho.) Ale pozor! Hriech deformuje obraz Boha, ohlupuje človeka – veď aj Adam sa dal oklamať a po hriechu ho strach pred Bohom pohol skryť sa medzi stromami... Bázeň Božia by ho bola hnala vrhnúť sa pred Boha a prosiť o odpustenie. Žiaľ, on sa zmohol len na výhovorky... Bázeň Božia je niečo omnoho vznešenejšieho, než strach zlého sluhu z prísneho Pána – viď podobenstvo o talentoch – (Lk 19, 21: ...***bál******som******sa****ťa, lebo si prísny človek...*).

Milovať znamená žiť tak, aby si nemusel prosiť o odpustenie.

Bázeň Božia je úprimný rozochvený cit, ktorý človek zakusuje pred hroznou Božou velebnosťou (ale zároveň aj túžba!), keď si uvedomuje svoju nedostatočnosť, svoje nevernosti a uvažuje o nebezpečenstve, že sa môže „nájsť ľahký“ – (Dan 5, 27: *Odvážili ťa na váhe a našli ťa pri****ľahký****m.*) pri večnom súde, ktorému nikto nemôže uniknúť. Veriaci predstupuje pred Boha „so skrúšeným srdcom“ – (porovnaj Ž 50, 6: *A nebesia zvestujú jeho spravodlivosť, veď sudcom je sám Boh.*) vo vedomí, že musí pracovať a čakať na svoju spásu „s bázňou a chvením“ – (Flp 2, 12: *... s bázňou a chvením pracujte na svojej spáse.*). Bázeň Božia nie je strach, ktorý paralyzuje, ale priateľský pohľad, ktorý povzbudzuje a uisťuje: „Táto vec je správna a vy to dokážete“.

V tomto zmysle je bázeň Božia správny **zmysel pre Boha,** cit pre velebnosť. Bázeň božia vedie človeka k tomu, aby bral Pána a božie veci vážne a neprikladať veľkú dôležitosť tomu, čo nemá cenu. (Značkové oblečenie, úcta a uznanie u hriešnikov, diétna strava, make-up, image... Skutočné hodnoty sa nedajú kúpiť: dom áno, domov nie; lieky áno, zdravie nie; sluhu, otroka áno, priateľa nie... hodinky za 20 € ukazujú ten istý čas, ako tie za 500!) Tak nás bázeň božia oslobodzuje od zbytočných obáv a závislostí na mienke ľudí. Je smiešne, ak zlodeji utečú pred psom a Boha sa neboja...

Duch Svätý nevylučuje chvenie, obavu vyvierajúcu z vedomia spáchaných vín a z perspektívy Božích trestov (veď aj toto nám môže pomôcť), ale to všetko pozdvihuje, zmierňuje vierou v Božie milosrdenstvo a v istotu Božej otcovskej starostlivosti, ktorá **chce spasiť všetkých ľudí**. {*Malá vsuvka o trestoch: Najprv tie časné, terajšie: Určite sú a budú, ale z celého Zjavenia vieme, že Pán nerád tresce. Je to akosi pod Jeho úroveň. Ez 33,11: Ako žijem, hovorí Pán, Jahve,****nemá****m****záľubu****v tom, aby zomrel bezbožný, ale aby sa bezbožný vrátil zo svojej cesty a žil.* *V prípade jednotlivcov som presvedčený, že v čase tresce veľmi zriedkavo. Každé zlo, hriech, už nesie v sebe zaprogramovaný trest, teda kto hreší, tresce sa sám. Viď prípad márnotratného syna... V prípade národa, spoločenstiev, ľudstva ako celku nemám jasno. Ale Písmo často hovorí o božích trestoch. Či Pán len nechá na nás dopadnúť následky našej hlúposti a hriechu – viď proroka Jeremiáša – alebo k tomu aj niečo pridá a riadi výkon spravodlivosti, nie je celkom jasné. Ale je isté, že nič sa nedeje bez Jeho vôle – a že mnohokrát nás On sám chráni pred plným dopadom následkov našich hriechov. Buď za to, Pane, zvelebený! O tých večných trestoch po smrti a súde nemáme veľa správ. Len plač a škrípanie zubov, oheň a červy... či to je len priamy následok straty Boha, alebo aj niečo pridané, nevieme – a dúfam, že to nikdy neokúsime. Buď nám, Pane, milostivý. Amen.*}

„Bázeň Božia“ sa nám dáva, aby sme si pripomenuli, že nemôžeme robiť to, čo sa nám chce a čo by sme radi: nie sme pánmi dobra a zla; nesmieme robiť, čo je nespravodlivé, čo je nesprávne, čo je nezákonné. Kedykoľvek nerešpektujeme božský zákon, dávame tým najavo, že sa „nebojíme“ Boha, ktorý je Spravodlivý, Dobrý, Pravdivý, Svätý. Konať tak, ako sa mu páči, je pre nás potom tým najväčším dobrom, najhlbšou útechou, aj keď by nás to momentálne malo niečo stáť. Bázeň pred Bohom je synovský, úctivý a láskavý strach, ktorý sa bojí predovšetkým toho, že sa znepáči otcovmu srdcu. “ Vedie nás žiť neustále pred očami Pána.

(Porovnaj Jn 15, 4 – 7: *Ostaňte vo mne a ja vo vás. Ako ratolesť nemôže prinášať ovocie sama od seba, ak neostane na viniči, tak ani vy, ak neostanete vo mne.*) V tomto zmysle bázeň Božia ovplyvňuje a preniká celý náš život, myslenie, cítenie i konanie – a realizuje sa spolu s ostatnými darmi a čnosťami najmä v dare nábožnosti, ku ktorému priamo vedie.

**Vychovávajme s bázňou Božou k bázni Božej!** Ž 34,12: „*Poďte, deti, čujte ma,****naučím******vás****bázni Pánovej.*“ Aj keď je bázeň božia dar, Písmo nám hovorí, že sa jej treba učiť. Je to ako mobil – ani ten najlepší neposlúži veľa, ak sa ho nenaučíš používať. Ku každému mobilu dostaneš návod na používanie. Tak aj k používaniu božích darov – a sme zase v priestore budovania jednoty života, lebo ten návod je Písmo. Božie slovo. Bázeň božia rastie a mocnie v nás prijímaním a pochopením božieho slova – najmä cez evanjeliá a príklady starozákonných veľkých božích priateľov. Tak sa záujem o božie slovo stáva aj našim rastom v užívaní darov Ducha Svätého. (A užívanie Darov Ducha rastom záujmu o božie slovo.) On nám ich dáva, On nám ich vysvetľuje, On nás skrze ne vychováva...

Boh je dobrý Otec, ale je aj zvrchovaný Pán. Štedro rozdáva svoje dary, ale žiada aj zodpovednosť, odmeňuje, ale aj trestať bude... (Zase viď podobenstvo o talentoch: Mt 25 14 – 30.) Vždy odpúšťa kajúcim hriešnikom, ale nedá sa vysmievať... Možno sa na Neho plne spoľahnúť, ale neslobodno si Ho doberať... Nesmie a nemôže sa stať nástrojom ani pre jednotlivcov, ani pre mocnárov, ani pre organizácie akéhokoľvek druhu. Boha a Jeho vôľu treba brať vážne – k tomu vedie dar bázne.

Stratou **zmyslu pre Boha** sa stráca aj zmysel pre život, pre človeka i ľudskú dôstojnosť. Bázeň Božia nás privádza k tomu, aby sme dobre rozprávali o Bohu, (Ale aj o ľuďoch – veď hovoríme vždy pred tvárou Božou!) s láskou, s úctou, s poznaním a dôsledne. Neznetvorovať Jeho obraz, nerobiť Ho ďalekým, alebo ešte horšie, nemilým, nepríjemným, a nevytvárať z Neho karikatúry alebo figúrky. Boha, Jeho vznešenosť a Jeho lásku treba brať vážne. Nie je prípustná žiadna forma zľahčovania, zneváženia, zosmiešnenia... Lk 23 39-40: „*A jeden zo zločincov, čo viseli na kríži, sa mu* ***rúhal****: "Nie si ty Mesiáš?! Zachráň seba i nás!" Ale druhý ho zahriakol: "Ani ty sa nebojíš Boha, hoci si odsúdený na to isté?*“

Dôležitou normou pre našu katechézu a sprevádzanie mladých je, aby si utvorili krásny obraz o Bohu, ako o Otcovi a Priateľovi, ale odlišný od akéhokoľvek „kamoša“, či kontrolóra, tyrana či sudcu. Boha a úctu k Nemu treba brať vážne! Aj Jeho Zákon! Nemožno Zákon brať vážne – pre druhých a pre seba mať samé výnimky. Napríklad v zákaze vychádzania, v dopravných predpisoch... Pozor! Aj tu platí: „Nikto nedá, čo nemá!“ Takže prvým krokom rozjímania by malo byť, či mám naozaj pravdivý a krásny obraz Boha a úctu k Jeho zákonu. Či je môj Boh príťažlivý a lásky hodný a Jeho vôľa bremeno príjemné a ľahké – Mt 11,30: *Moje jarmo je príjemné a moje bremeno ľahké.*

... Ak tu čosi nesedí, nemá zmyslu ísť ďalej.

Dar BB v nás posilňuje duchovné postoje **bdelosti a zodpovednosti**. Treba dávať pozor, aby sme dary, ktoré nám Otec dal, nepremrhali, alebo nezničili, ale zúročili v  službe. Nesmú zostať nevyužité – veď poznáme Pánovu výčitku lenivému sluhovi, ktorý skryje v strachu talent, ktorý mu bol zverený. A vieme aj ako pochodil... (Mt 25, 18 - 30)

Bázeň božia je počiatok múdrosti – hovorí Písmo. Len počiatok! Lebo je to aktívny dar. Je to nástup na cestu, ktorá vedie k pravej múdrosti – spomeň si na dar múdrosti – a tá vedie ďalej. A všetko sa zacykluje, uzatvára a zjednocuje. Cieľom je láska, Láska – Boh sám, On, ktorý nás stvoril, volá a chce objať v láske večnej. Amen!

Boj sa Boha! – stratiť, uraziť... Boj sa o vzťah, o lásku!

*Pane, ty nám stále niečo ponúkaš a niečo dávaš. Z množstva tvojich darov máme zrazu plné ruky a nevieme, čo s nimi. Nedávaš to, čo by sme chceli a dávaš, čo nevieme oceniť. Ešte jeden dar nám, prosím, daj: aby sme pochopili, že je len JEDEN DAR – a to si ty, ktorý sa nám chceš dať. A všetko, čo dávaš, je jeden aspekt, ktorý má pripraviť naše srdce k prijatiu Teba! Príď Pane, Marana tha! Amen! Aleluja!*

1. Aký je môj obraz Boha a môj vzťah k Nemu? Bojím sa Boha?

2. Verím v božie tresty a odmeny?

3. Je mi strach uraziť Pána motiváciou v pokušeniach? Som si toho vedomý?

4. Nemám viac strachu uraziť partnera/šéfa/syna/dcéru ako Pána?

5. Viem aj vyzvať, motivovať k dobru upozornením: Boj sa Boha!

6. Nepripadá mi taká výzva v dnešnom svete smiešna?

7. Som rád s Bohom, v Božej prítomnosti?

8. Som hrdý na svojho Boha?